Вясковыя падшыванцы, узброеныя аўтаматамі, пісталетамі і стрэльбамі, ладзілі паляваньне на тыя трупы. Рабілі сваю вайну, шалелі, як шалее чалавек, трымаючы сьмерць у сваіх руках. Ладзілі паляваньне на забітых ужо. З берагу цэлілі і стралялі па нябожчыках. I калі той ці іншы трапляў у чэрава тапельцу, адразу ж гучаў выбух. Мёртвая сіла назапашанай і непазбытай злосьцю і ярасьцю апошнім збаўляльным пракляцьцем чужой вады, зямлі і неба ўздымала труп угару. Нежывая пара разьюшана пакідала яго.